PPM ตั้งเป้าปี 60 ยอดขายรวมโต 10% ลุยธุรกิจสู่พลังงานโซลาร์
PPM ตั้งเป้าปี 60 ยอดขายรวมโต 5-10% จัดแผนขยายธุรกิจไปสู่พลังงานโซลาร์
1 มี.ค. 2560

นายชำนาญ พรพิไลลักษณ์ กรรมการผู้จัดการ บริษัท พรพรหมเม็ททอล จำกัด (มหาชน) หรือ PPM เปิดเผยว่า ยอดขายรวมในปี 2560 จะโตขึ้น 5-10% โดยในส่วนของธุรกิจ Premium Flexible Packaging ที่แม้ว่าตลาดการบริโภคจะลดลง แต่บริษัทฯ ได้มีการพัฒนาสินค้าคุณภาพสูงสำหรับกลุ่มลูกค้าที่มีจำนวนเพิ่มมากขึ้น โดยคาดว่ายอดขายจะเพิ่มขึ้น 25% ในปี 2560
นอกจากนี้ บริษัทยังมีแผนขยายธุรกิจไปสู่ธุรกิจพลังงานด้านโซลาร์ โดยบริษัท โซลาร์ พีพีเอ็ม  จำกัด (SPPM) บริษัทย่อยของ PPM เป็นผู้ผลิตแผงโซลาร์อยู่แล้ว ดังนั้นจึงมีความได้เปรียบในการสามารถผลิตแผงโซลาร์ได้ในต้นทุนที่ถูกกว่า โดยเน้นการผลิตเพื่อส่งออกและการขยายตลาดไปสู่ประเทศเพื่อนบ้านเพื่อเพิ่มส่วนแบ่งการตลาด
“PPM จึงมั่นใจว่าในอนาคตจะสามารถสร้างผลตอบแทนที่คุ้มค่าให้แก่บริษัทฯ ตลอดจนสามารถทำให้บริษัทฯ มีผลกำไรที่ยั่งยืนและเติบโตได้อย่างต่อเนื่องในระยะยาว” นายชำนาญ กล่าว